Redegjorde for sine bevegelser - minutt for minutt
MMS/SMS: 2200 E-post: 2200@vg.no Tlf: 22 00 00 00 Politiet gjennomførte torsdag et nytt avhør av 34-åringen. Avhøret, som varte i om lag seks timer, var mer konfronterende enn de tidligere avhørene. - Temaet i avhøret dreide seg mye om hans bevegelser 16. april og de påfølgende dagene. Det er veldig detaljert, og han må nærmest forklare seg om minutt for minutt, sier forsvarer Ørjan Eskeland til VG. Ifølge den drapssiktede ektemannen skal Agnes ha blitt kjørt til og satt av ved Oanes fergekai ved 23-tiden onsdag 16. april. - Vi jobber fremdeles for å få bekreftet eller avkreftet om hun faktisk var der, sa politiinspektør Kristin Nord-Varhaug i Rogaland politidistrikt i går. Snakker godt norsk Ektemannen er blitt avhørt en rekke ganger i saken, først som vinte, deretter som drapssiktet. Den tyske 34-åringen har bodd og jobbet i Norge siden 2008, og han snakker så godt norsk at det ikke er behov for tolk. Politiet skriver i en pressemelding at mistankegrunnlaget mot 34-åringen ikke er svekket etter torsdagens avhør. Forsvareren ønsker ikke å kommentere den påstanden. - Min klient svarer greit for seg på de spørsmålene politiet har. Men jeg ønsker ikke å gå nærmere inn på hva han har forklart, sier Eskeland. Anker fengsling Onsdag ble ektemannen varetektsfengslet i fire uker av Jæren tingrett. 34-åringen er siktet for forsettlig drap. Han nekter straffskyld og stiller seg uforstående til anklagene. - Vi kommer til å anke fengslingsavgjørelsen. Bakgrunnen for det er at vi mener bevisgrunnlaget ikke danner skjellig grunn til mistanke. Dessuten kommer vi til å anke restriksjonene han er ilagt med tanke på besøk fra barna, sier Eskeland. Ankeskrivet blir trolig sendt til Gulating lagmannsrett torsdag kveld eller fredag. 34-åringen har to mindreårige barn sammen med kvinnen han er siktet for å ha drept. Det tyske ekteparet har bodd i Espedalen i Forsand kommune siden 2011. VG har snakket med flere kilder som bekrefter at paret hadde konkrete planer om å skille seg. Forsvareren ønsker ikke å kommentere skilsmisse-planene. Søkte med hund Torsdag har politiet gjennomført nye søk i nærheten av den 840 kvadratmeter store eiendommen i Espedalen. Søk med spesialtrente kriminalsøkshunder ble gjennomført på et grustak i området. - Det ble ikke gjort funn under dagens søk. Det vil med stor sannsynlighet bli gjort nye søk i morgen i samme område samt muligens i andre områder som ikke har vært gjennomgått tidligere. Vi fortsetter å lete med de ressursene vi har til rådighet, sier innsatsleder Ståle Østerhus i Rogaland politidistrikt. Politiet ønsker ikke å kommentere hvordan de velger ut hvilke steder de skal søke på, men VG kjenner til at søket er konsentrert om mulige gjemmesteder som anses som lett tilgjengelige fra ekteparets bolig. - Det har tatt tid å komme frem til der det er hensiktsmessig å søke. Det er alt jeg kan si, har Nord-Varhaug uttalt.
I avhør med politiet må den drapssiktede ektemannen (34) nøye forklare seg om sine bevegelser onsdag 16. april - dagen Agnes Elisabeth Müller (36) skal ha forsvunnet.